*Proiect*

**GUVERNUL REPUBLICII MOLDOVA**

**HOTĂRÎRE nr.\_\_\_\_\_\_**

 **din \_\_\_\_\_\_\_\_\_\_\_\_\_\_\_\_\_\_\_\_\_\_2017**

**mun. Chişinău**

Cu privire la aprobarea Conceptului tehnic al Sistemului Informaţional

Automatizat „Registrul de stat al achiziţiilor publice” (MTender)

În scopul realizării prevederilor Legii nr. 131 din 3 iulie 2015 privind achizițiile publice (Monitorul Oficial al Republicii Moldova, 2015, nr. 197-205, art. 402) și a Strategiei de dezvoltare a sistemului de achiziții publice pentru anii 2016-2020 şi a Planului de acțiuni privind implementarea acesteia, aprobate prin Hotărîrea Guvernului nr. 1332 din 14 decembrie 2016, și în vederea implementării unui sistem electronic eficient și transparent de realizare, evidență și control al achizițiilor publice în Republica Moldova, Guvernul HOTĂRĂŞTE:

1. Se aprobă Conceptul tehnic al Sistemului Informațional Automatizat „Registrul de stat al achizițiilor publice” (MTender), în continuare Sistemul „MTender”, conform anexei;
2. Agenția Achiziții Publice, în calitate de posesor al Unității Centrale de Date a Sistemului „MTender”, va asigura implementarea, funcționarea și dezvoltarea Sistemul „MTender” în conformitate cu legislația în vigoare și acordurile internaționale la care Republica Moldova este parte.
3. Întreprinderea de Stat „Fintehinform”, în calitate de operator tehnico-tehnologic a Unității Centrale de Date a Sistemului „MTender”, este responsabilă pentru mentenanța Unității Centrale de Date a Sistemului „MTender”, întreținerea și dezvoltarea portalului guvernamental unic de acces online: https://mtender.gov.md/ și asigurarea interoperabilității Sistemului „MTender” cu mediul de guvernare electronică, și integrarea cu serviciile electronice guvernamentale relevante și disponibile în Republica Moldova.
4. Centrul de Guvernare Electronică, în calitate de operator al platformei guvernamentale tehnologice comune (MCloud), va asigura găzduirea și integrarea Sistemului „MTender”, garantînd accesul la resursele informaţionale de stat, conform normelor de acces reglementate.
5. Se stabilește că Ministerul Finanțelor:

va aproba Regulamentul privind funcționarea Sistemului Informațional Automatizat „Registrul de stat al achizițiilor publice” (MTender);

de comun cu Centrul de Guvernare Electronică și Centrul de Telecomunicații Speciale, va aproba Regulamentul privind autorizarea platformelor electronice;

va asigura crearea Comisiei de autorizare a platformelor electronice formată din reprezentanți ai Centrului de Guvernare Electronică, Centrului de Telecomunicații Speciale, Ministerului Finanțelor, Agenției Achiziții Publice, Întreprinderii de Stat „Fintehinform” și un reprezentant al societății civile înaintat de Consiliul economic de pe lîngă Prim-ministru;

va crea Comitetul de coordonare responsabil de implementarea etapei experimentale a sistemului MTender.

va aproba Programul de utilizare experimentală a sistemului MTender și Lista autorităților contractante participante la acest program.

1. Ministerul Economiei și Infrastructurii, în scopul realizării prevederilor art.4 din Legea nr.125 din 2 iunie 2016 pentru aderarea Republicii Moldova la Acordul privind achiziţiile publice şi a Acordul privind achiziţiile publice modificat prin Protocolul de modificare a acestuia, va asigura colectarea datelor referitoare la contractele încheiate în perioada 16 iulie 2016 – 16 iulie 2017 de entităţile specificate în anexa nr.3 din Oferta Republicii Moldova la Acordurile menționate, pentru bunuri și servicii cu o valoarea mai mare sau egală de 14500,0 mii lei și pentru lucrări cu o valoare mai mare sau egală de 120000,0 mii lei, și pînă la 30 februarie 2018, va prezenta Ministerului Finanțelor informația corespunzătoare generalizată.
2. Ministerul Finanțelor și Ministerul Economiei și Infrastructurii în comun cu Agenția Proprietății Publice, vor asigura, prin intermediul reprezentanților săi în consiliile de administrație, că întreprinderile de stat și societățile pe acțiuni incluse în anexa menționată la pct.6, publică în Sistemul MTender anunțurile privind achiziționarea bunurilor și serviciilor cu o valoarea mai mare sau egală de 9500,0 mii lei și pentru lucrări cu o valoare mai mare sau egală de 120000,0 mii lei inclusiv în limba engleza;
3. Autorităţile contractante incluse în Lista menționată la pct.5, vor desemna persoanele responsabile de utilizarea experimentală a Sistemului „MTender” și vor asigura utilizarea acestuia la desfășurarea procedurilor de achiziții publice;
4. Începînd cu data lansării utilizării experimentale a Sistemului „MTender” pentru procedurile de achiziții publice prin cererea ofertelor de prețuri și licitații deschise, Sistemului Informațional Automatizat „Registrul de stat al achizițiilor publice”, Conceptul căruia a fost aprobat prin Hotărîrea Guvernului nr.355 din 8 mai 2009 cu privire la aprobarea Conceptului tehnic al Sistemului Informaţional Automatizat “Registrul de stat al achiziţiilor publice”, după finalizarea tuturor procedurilor de achiziții publice inițiate la acel moment în cadrul acestuia, va fi utilizat doar ca arhivă, conform legislației.
5. Autorităţile contractante, care nu vor fi incluse în Lista menționată la pct.5, au dreptul, prin propria decizie să participe la etapa de utilizare experimentală a Sistemul „MTender”, transmițînd în acest sens o solicitare în adresa Ministerului Finanțelor.
6. Toate autoritățile contractante începînd cu prima lună de la intrarea în vigoare a prezentei hotărîri, vor asigura publicarea în Sistemul MTender a planurilor de achiziții pentru anul 2018, precum și a contactelor încheiate în anul 2018.
7. Realizarea prevederilor prezentei hotărîri se va efectua din contul şi în limita mijloacelor financiare prevăzute anual în bugetul de stat şi din alte surse prevăzute de legislația în vigoare.

**Prim-ministru PAVEL FILIP**

|  |  |
| --- | --- |
| Contrasemnează: |  |
|  |  |
| Viceprim-ministru,  |  |
| ministrul economiei şi infrastructurii | Octavian Calmîc |
|  |  |
| Ministrul finanţelor | Octavian Armaşu |